Emgann El Álamo zo un emgann choarvezet en El Álamo (Texas), e 1836 e-pad Dispach Texas. Choarvezout a reas e-pad 13 deiz, e-kichen San Antonio de Béjar (hiriv San Antonio e Texas), etre soudarded arme Mechiko, kaset gant ar jeneral Antonio López de Santa Anna, ha trevadennerien stadunanat, hogen dezho ar vroadelezh vechikan evit ar pep brasañ, en proviñs Coahuila y Texas, deuet da vout stad Texas, e SUA. Lazhet e voe an holl drevadennerien, emsaverien mennet da sevel Republik Texas, nemet daou. Krizded ar jeneral mechikan a vroudas kalz a Stadunaniz da gemer perzh e Dispach Texas, ma voe trechet an arme vechikan ganto en emgann San Jacinto dan 21 a viz Ebrel 1836 ha peurechuet an Dispach.